
Με μεγάλη επιτυχία ολοκληρώθηκε
το 7ο Συνέδριο Φαρμακοποιών Πελοποννήσου στην Τρίπολη
Με επιτυχία ολοκληρώθηκε το 7ο Συνέδριο Φαρμακοποιών Πελοποννήσου που πραγματοποιήθηκε στις 13 & 14 Ιουνίου 2026, στη Σχολή Οικονομίας και Τεχνολογίας του Πανεπιστήμιου Πελοποννήσου στην Τρίπολη. 
Το συνέδριο διοργάνωσε ο Φαρμακευτικός Σύλλογος Αρκαδίας με συνδιοργανωτές τους Φαρμακευτικούς Συλλόγους Αργολίδας, Ηλείας, Κορινθίας, Λακωνίας και Μεσσηνίας, και τελούσε υπό την αιγίδα της Περιφέρειας Πελοποννήσου, του Πανελληνίου Φαρμακευτικού Συλλόγου και του Ινστιτούτου Διά Βίου Εκπαίδευσης και Επαγγελματικής Ανάπτυξης Φαρμακοποιών.
Με κεντρικό θέμα «Ο φαρμακοποιός στο επίκεντρο της σύγχρονης υγειονομικής φροντίδας», το 7ο Συνέδριο Φαρμακοποιών Πελοποννήσου αποτέλεσε σημείο αναφοράς για τον φαρμακευτικό κόσμο της Πελοποννήσου και της υπόλοιπης Ελλάδας, συγκεντρώνοντας εκατοντάδες φαρμακοποιούς και βοηθούς φαρμακείου από όλη την Ελλάδα, καθώς και εκπρόσωπους φορέων της φαρμακευτικής αγοράς.
Στην επίσημη έναρξη του συνεδρίου, τους παρευρισκόμενους καλωσόρισε η Πρόεδρος του Φ.Σ. Αρκαδίας κυρία Βασιλική Φράγκου. Χαιρετισμό απηύθυναν ο Σεβασμιώτατος Μητροπολίτης Μαντινείας και Κυνουρίας κ.κ. Επιφάνιος, ο Υφυπουργός Παιδείας, Θρησκευμάτων και Αθλητισμού & Βουλευτής Αρκαδίας της ΝΔ, κ. Κωνσταντίνος Βλάσης, ο Βουλευτής Αρκαδίας του ΠΑΣΟΚ-Κίνημα Αλλαγής, κ. Ευάγγελος Γιαννακούρας, ο Βουλευτής Αρκαδίας του ΣΥΡΙΖΑ - Προοδευτική Συμμαχία, κ. Γιώργος Παπαηλιού, ο Αναπληρωτής Περιφερειάρχης με ευθύνη τα αντικείμενα Συντονισμού-Οικονομικών-Προγραμματισμού, κ. Χρήστος Λαμπρόπουλος, ο Δήμαρχος Τρίπολης, κ. Κώστας Τζιούμης, ο Δήμαρχος Σπάρτης κ. Μιχαήλ Βακαλόπουλος, ο Πρόεδρος Πανελληνίου Φαρμακευτικού Συλλόγου, κ. Απόστολος Βαλτάς, ο Πρόεδρος Ιατρικού Συλλόγου Αρκαδίας, κ. Θεοχάρης Αναγνωστάκος, καθώς και οι πρόεδροι των συνδιοργανωτών φαρμακευτικών συλλόγων κ.κ. Αριστέα Κατσουλάκου, Φ.Σ. Αργολίδας, Σπύρος Λιβαδάς, Φ.Σ. Ηλείας, Σοφία Κλοκώνη, Φ.Σ. Κορινθίας, Δημήτρης Αναγνωστόπουλος, Φ.Σ. Λακωνίας, και Νικόλαος Ματθιόπουλος, Φ.Σ. Μεσσηνίας. 
Ακόμη, εκλεκτοί προσκεκλημένοι φορέων του Νομού Αρκαδίας, Πρόεδροι και Μέλη Φαρμακευτικών Συλλόγων από όλη την Ελλάδα και Στελέχη της Φαρμακευτικής Βιομηχανίας τίμησαν με την παρουσία τους το συνέδριο.
Η επίσημη έναρξη ολοκληρώθηκε με πέντε ξεχωριστές βραβεύσεις από τον Φ.Σ. Αρκαδίας: στο Ίδρυμα Στασινόπουλος, στους Φαρμακοποιούς του Κόσμου, στις εταιρείες ELPEN & WINMEDICA, στην εταιρεία DEMO και στην εταιρεία FARAN.
Τα συμπεράσματα που προέκυψαν από το 7ο Συνέδριο Φαρμακοποιών Πελοποννήσου, όπως τα συνόψισε η Πρόεδρος του Φ.Σ. Αρκαδίας κυρία Βασιλική Φράγκου είναι τα παρακάτω: 
· Οι φαρμακοποιοί ενωμένοι, με αλληλεγγύη και σεβασμό προς την επιστήμη που υπηρετούν και δρώντας σε συνέργειες, μπορούν να επιτύχουν υψηλούς στόχους και να προσφέρουν τα μέγιστα στις σύγχρονες προκλήσεις και εξελίξεις στον χώρο της υγείας, της φαρμακευτικής επιστήμης, αλλά και στην τοπική κοινωνία, γεγονός που αποδεικνύει έμπρακτα τον πολυδιάστατο ρόλο του φαρμακοποιού.
· Οφείλουμε να τονίσουμε την αναγκαιότητα των επιστημονικών συνεδρίων, καθώς είναι απαραίτητη η διαρκής επιμόρφωση του φαρμακοποιού, σε μια επιστήμη διαρκώς εξελισσόμενη.
· Δεχόμαστε καταιγισμό νέων δεδομένων, καθώς η τεχνολογία εισέρχεται ολοένα και περισσότερο στην καθημερινότητά μας. Η τεχνητή νοημοσύνη θα πρέπει να χρησιμοποιείται με σοφία ως σύμβουλος, ως εργαλείο, χωρίς να αντικαθιστά τον ανθρώπινο παράγοντα, ήτοι τον φαρμακοποιό.
· Το συνέδριο μελέτησε θέματα όπως η αντιμετώπιση της παχυσαρκίας, η διακοπή του καπνίσματος, ο εμβολιασμός ενηλίκων, η πρόληψη της άνοιας κ.λπ., θέματα που ταλανίζουν τον πολίτη και απασχολούν τον φαρμακοποιό στην καθημερινότητά του.
· Ο φαρμακοποιός είναι ο συνδετικός κρίκος μεταξύ ιατρού και ασθενούς. Επιτελεί έργο, καθώς με τη συμβουλευτική καθοδήγησή, συμβάλλει στην πρόληψη και προαγωγή της δημόσιας υγείας. Χάρη στην άμεση προσβασιμότητά του, λειτουργεί ως ο πρώτος σύμβουλος υγείας στην τοπική κοινότητα, συμβάλλοντας στην έγκαιρη διάγνωση και τη διαχείριση κινδύνων.
· Αναδείχθηκε ο πρωταγωνιστικός ρόλος του φαρμακοποιού στην πρόληψη της άνοιας (Brain Health) και παρουσιάστηκε το έντυπο αξιολόγησης της υγείας του νου, που δημιούργησε το Ινστιτούτο Υγιούς Γήρανσης ΜΕΝΤΩΡ και ο Φαρμακευτικός Σύλλογος Αρκαδίας, το οποίο και θα χορηγείται από τον φαρμακοποιό στις περιπτώσεις όπου εκείνος κρίνει, για την αυτοφροντίδα του πολίτη.
· Η συνεχής επιστημονική κατάρτιση και η στενή συνεργασία όλων των φορέων του κλάδου υγείας αποτελούν απαραίτητες προϋποθέσεις για την ενδυνάμωση του συστήματος υγείας
Αναλυτικότερα, κατά τη διάρκεια των δύο ημερών, οι συμμετέχοντες είχαν την ευκαιρία να παρακολουθήσουν σειρά ομιλιών επιστημονικού και επαγγελματικού ενδιαφέροντος και στρογγυλά τραπέζια με επίκαιρα θέματα, όπως:
· Ο ρόλος του φαρμακοποιού στους σύγχρονους καιρούς: Νέες εξελίξεις – Σταθερές αξίες 
Στο στρογγυλό τραπέζι έγινε ενημέρωση από τους κ.κ. Απόστολο Βαλτά, Πρόεδρο Δ.Σ. ΠΦΣ, Σεραφείμ Ζήκα, Πρόεδρο Δ.Σ. ΙΔΕΕΑΦ, και Ηλία Δημητρέλλο, Νομικό Σύμβουλο ΠΦΣ, για τα τρέχοντα προβλήματα που αντιμετωπίζει ο φαρμακευτικός κλάδος και τη συμβολή του ΠΦΣ προς την επίλυσή τους, ενώ επιβεβαιώθηκε η ανάγκη για ενίσχυση του θεσμικού ρόλου του φαρμακοποιού στην Πρωτοβάθμια Φροντίδα Υγείας μέσω της προώθησης υπηρεσιών υγείας, του εκσυγχρονισμού του επαγγελματικού πλαισίου και της υποστήριξης του φαρμακοποιού με ψηφιακά εργαλεία και συνεχιζόμενη εκπαίδευση.
Ακόμη, σημαντική κρίνεται η αγαστή συνεργασία των τοπικών Φαρμακευτικών Συλλόγων και του Πανελληνίου Φαρμακευτικού Συλλόγου για την προστασία του επαγγέλματος και τη βελτίωση των παρεχόμενων υπηρεσιών.
Στη συζήτηση συμμετείχαν οι κ.κ. Αριστέα Κατσουλάκου, Πρόεδρος Δ.Σ. Φ.Σ. Αργολίδας, Βασιλική Φράγκου, Πρόεδρος Δ.Σ. Φ.Σ. Αρκαδίας, Σπύρος Λιβαδάς, Πρόεδρος Δ.Σ. Φ.Σ. Ηλείας, Σοφία Κλοκώνη, Πρόεδρος Δ.Σ. Φ.Σ. Κορινθίας, Δημήτριος Αναγνωστόπουλος, Πρόεδρος Δ.Σ. Φ.Σ. Λακωνίας, και Νικόλαος Ματθιόπουλος, Πρόεδρος Δ.Σ. Φ.Σ. Μεσσηνίας.

· «Το φάρμακο από την έρευνα έως τα χέρια του ασθενή» 
Στην πολύ ενδιαφέρουσα συζήτηση που συντόνισε ο Διευθυντής Ειδήσεων του ΑΝΤ1 κ. Πρόδρομος Παπαηλιόπουλος συμμετείχαν οι κρίκοι της αλυσίδας του φαρμάκου, από την παραγωγή μέχρι τον ασθενή. Πιο συγκεκριμένα, οι κ.κ. Μιχάλης Χειμώνας, Γενικός Διευθυντής Συνδέσμου Φαρμακευτικών Επιχειρήσεων Ελλάδος, Βασίλειος Πενταφράγκας, Εντεταλμένος Σύμβουλος Πανελλήνιας Ένωσης Φαρμακοβιομηχανίας, Απόστολος Βαλτάς, Πρόεδρος Πανελληνίου Φαρμακευτικού Συλλόγου, και Μέμη Τσεκούρα, Πρόεδρος Ένωσης Ασθενών Ελλάδας, ενώ την οικονομική διάσταση του θέματος προσέγγισε ο κ. Κυριάκος Σουλιώτης, Καθηγητής Πολιτικής Υγείας, Κοσμήτορας Σχολής Κοινωνικών & Πολιτικών Επιστημών, Διευθυντής Εργαστηρίου Αξιολόγησης Πολιτικών, Τεχνολογιών & Συμπεριφορών Υγείας, Πανεπιστήμιο Πελοποννήσου.
· «Υπηρεσίες και μετεξέλιξη στα φαρμακεία της Ευρώπης - Τι αλλάζει, τι μπορεί να εφαρμοστεί στην ελληνική πραγματικότητα» 
Κατά τη διάρκεια της συζήτησης παρουσιάστηκαν οι σημαντικές αλλαγές που συντελούνται σε πολλές ευρωπαϊκές χώρες, όπου το φαρμακείο μετεξελίσσεται από σημείο διάθεσης φαρμάκων σε ολοκληρωμένο πάροχο υπηρεσιών υγείας. Υπηρεσίες πρόληψης, εμβολιασμοί, διαχείριση χρονίων νοσημάτων, προγράμματα αντιμετώπισης κοινών παθήσεων (Common Conditions Services), συμβουλευτική για τη φαρμακοθεραπεία και συμμετοχή σε δράσεις δημόσιας υγείας αποτελούν πλέον βασικές προτεραιότητες των σύγχρονων ευρωπαϊκών συστημάτων υγείας.
Η ελληνική πραγματικότητα αποδεικνύει ότι το φαρμακείο μπορεί να ανταποκριθεί με επιτυχία σε αυτόν τον διευρυμένο ρόλο αφού τα τελευταία χρόνια τα φαρμακεία της χώρας συμμετείχαν ενεργά σε εθνικές δράσεις πρόληψης.
Στη συζήτηση συμμετείχαν οι κ.κ. Μανόλης Κατσαράκης, Γενικός Γραμματέας του Πανελληνίου Φαρμακευτικού Συλλόγου, Αθανάσιος Γουβάλας, Φαρμακοποιός MSc, PgDipl, Γραμματέας ΙΦΕΕ, Πρόεδρος Φ.Σ. Φθιώτιδας, Δρ Ανδρέας Βίτσος, Μεταδιδακτορικός Ερευνητής και Εντεταλμένος Διδάσκοντας Φαρμακευτικής ΕΚΠΑ, Πρόεδρος του Φ.Σ. Ζακύνθου, και Νίκος Δέδες, Γενικός Γραμματέας Ένωσης Ασθενών Ελλάδας
· «Ο φαρμακοποιός στην εποχή του Brain Health: Από την πρόληψη στη θεραπεία» 
Mε προεδρεύουσες την Πρόεδρο του Δ.Σ. του Φ.Σ. Αρκαδίας Βασιλική Φράγκου και την Αν. Καθηγήτρια Φαρμακολογίας Χριστίνα Δάλλα αναπτύχθηκαν τα πολύ ενδιαφέροντα θέματα:
· «Άνοια: Θεραπευτικές Εξελίξεις και Προκλήσεις για τον Σύγχρονο Φαρμακοποιό» από τον κ. Αντώνη Πολίτη, Καθηγητή Ψυχιατρικής, Α' Ψυχιατρική Κλινική, Αιγινήτειο Νοσοκομείο, ΕΚΠΑ, ο οποίος επισήμανε ότι οι δεξιότητες που θα χρειαστεί να αναπτύξει ο φαρμακοποιός τα επόμενα χρόνια είναι: η κατανόηση βιοδεικτών, η γνώση των νέων θεραπειών, η αναγνώριση πιθανών συμπτωμάτων ARIA, η επικοινωνία κινδύνου–οφέλους και η διεπιστημονική συνεργασία.
· «Women's Brain Health: Σύγχρονες προσεγγίσεις και ο ρόλος του φαρμακοποιού» από την κυρία Έλενα Μεταξά, Φαρμακοποιό, Founder of Hellenic Initiative for Women’s Brain Health (HIWOMB), η οποία τόνισε πως ο  φαρμακοποιός διαδραματίζει  κρίσιμο ρόλο στην προαγωγή της υγείας του εγκεφάλου και της νοητικής ευεξίας, με την παρατήρηση, τον εντοπισμό και την αναγνώριση ανθρώπων, και ιδιαίτερα των γυναικών, που παραπονούνται ότι έχουν ήπιες δυσκολίες  ή που εντάσσονται στις ομάδες κινδύνου, τη συμβουλευτική για επιστημονικά τεκμηριωμένες παρεμβάσεις στον τρόπο ζωής και την ευαισθητοποίηση του κοινού.
· «Ο ρόλος του φύλου στις νέες θεραπείες για το κεντρικό νευρικό σύστημα» από την κυρία Χριστίνα Δάλλα, Αν. Καθηγήτρια Φαρμακολογίας, Ιατρική Σχολή, ΕΚΠΑ, Πρόεδρο του Ελληνικού Συμβουλίου για τον Εγκέφαλο, Πρόεδρο της Mediterranean Neuroscience Society, η οποία παρουσίασε τον ρόλο του φύλου στις νέες θεραπείες για ψυχικές διαταραχές, όπως οι διαταραχές της διάθεσης (κατάθλιψη, δυσθυμία, διπολική διαταραχή, κ.ά.)  και οι διαταραχές του άγχους (κρίσεις πανικού, γενικευμένη αγχώδης διαταραχή).
· «Μαθηματική Μοντελοποίηση και Τεχνητή Νοημοσύνη στη Φαρμακευτική Επιστήμη: Από την Έρευνα στην Κλινική Πράξη» 
Η παρουσίαση εξέτασε τον ρόλο της μαθηματικής μοντελοποίησης και της τεχνητής νοημοσύνης στη
φαρμακευτική επιστήμη, από την έρευνα έως την κλινική πράξη. Ο κ. Ευάγγελος Καραλής, Καθηγητής Κλινικής Φαρμακευτικής, Τμήμα Φαρμακευτικής, Εθνικό και Καποδιστριακό Πανεπιστήμιο Αθηνών, παρουσίασε μοντέλα που προσομοιώνουν βιολογικά και φαρμακοκινητικά συστήματα, ενσωματώνοντας πραγματικά δεδομένα για μεγαλύτερο ρεαλισμό. Αναλύθηκαν βασικές τεχνικές AI και μηχανικής μάθησης, όπως γενετικοί αλγόριθμοι (GANs και VAEs). 
Ιδιαίτερη έμφαση δόθηκε σε νέες ιδέες όπως η δημιουργία εικονικών ασθενών για κλινικές μελέτες με χρήση γενετικών αλγορίθμων, η νέα μέθοδος (VBC) σύγκρισης κλινικών δεδομένων με διανύσματα, η ανάπτυξη μίας ορθής παραμέτρου εκτίμησης του ρυθμού απορρόφησης φαρμάκων και νέα στατιστική μέθοδο σύγκρισης ικανή να ανιχνεύει διαφορές στη μορφολογία των δεδομένων.
· «Το Φαρμακείο του μέλλοντος, σήμερα: Ενσωματώνοντας την Τεχνητή Νοημοσύνη στον πάγκο σας» 
Αναπτύσσοντας το θέμα, ο κ. Κωνσταντίνος Πουλάς, Αναπληρωτής Καθηγητής Βιοχημείας, Τομέας Φαρμακολογίας - Βιοεπιστημών, Τμήμα Φαρμακευτικής Πανεπιστημίου Πατρών, αναφέρθηκε στις πιο ευρέως χρησιμοποιούμενες πλατφόρμες τεχνητής νοημοσύνης παγκοσμίως και παρουσίασε με παραδείγματα τις διαφορές της «ανοιχτής» από την εξειδικευμένη ΑΙ.
Παρουσιάζοντας στη συνέχεια τα βήματα για τη δημιουργία ενός ψηφιακού βοηθού, τόνισε πως:
· Η ΑΙ δεν είναι απειλή για τον φαρμακοποιό — είναι ο πιο ισχυρός βοηθός που υπήρξε ποτέ.
· Γενική ΑΙ → χρήσιμη. Εξειδικευμένη ΑΙ → ισχυρή. Η εξειδίκευση είναι το κλειδί.
· Ξεκινήστε απλά - ένας καλός βοηθός σήμερα, αύξηση πολυπλοκότητας με εμπειρία.
· Η επαγγελματική ευθύνη παραμένει στον φαρμακοποιό — η ΑΙ υποστηρίζει, δεν αντικαθιστά.
· «Αξιοποίηση αγροτικών υποπροϊόντων με στόχο την παραγωγή προϊόντων υψηλής προστιθέμενης αξίας, το παράδειγμα της αμπέλου VITIS VINIFERA» 
«Η παρούσα μελέτη, σε κλινικό επίπεδο, έδειξε ότι το υπό μελέτη σκεύασμα που προέχεται από φύλλα αμπέλου είναι αποτελεσματικό στην ανακούφιση συμπτωμάτων που προκαλεί η χρόνια φλεβική ανεπάρκεια. Οι παρατηρούμενες διαφορές ανάμεσα στην ομάδα παρέμβασης και την ομάδα ελέγχου ήταν στατιστικά σημαντικές».

Τα παραπάνω επισήμανε ο Καθηγητής του Τομέα Φαρμακογνωσίας και Χημείας Φυσικών Προϊόντων ΕΚΠΑ κ. Αλέξιος-Λέανδρος Σκαλτσούνης, συμπληρώνοντας πως «Η θεραπεία δεν προκάλεσε σοβαρές ανεπιθύμητες ενέργειες, ενώ δεν παρατηρήθηκε συσχέτιση των αναφερόμενων ανεπιθύμητων ενεργειών και του είδους του σκευάσματος που έλαβαν οι ασθενείς (υπό δοκιμή σκεύασμα ή αντίστοιχο εικονικό φάρμακο)». 
· «Ταμείο Επαγγελματικής Ασφάλισης φαρμακοποιών - Επένδυση για το παρόν και το μέλλον» 
Στα πλεονεκτήματα του ΤΕΑ του Πανελληνίου Φαρμακευτικού Συλλόγου αναφέρθηκε ο κ. Μιχαήλ Ανθρωπέλος, Αναπληρωτής Καθηγητής, Τμήμα Χρηματοοικονομικής και Τραπεζικής Διοικητικής, Πανεπιστήμιο Πειραιώς, επισημαίνοντας τα παρακάτω:
· Αποταμιευτικό πρόγραμμα αποκλειστικά για φαρμακοποιούς
· Όχημα μείωσης φορολογητέου εισοδήματος
· Οι αποταμιεύσεις είναι σε ατομικούς λογαριασμούς
· Η διαχείριση επενδύσεων είναι επαγγελματική και αυστηρά εποπτευόμενη
· «Δεν είναι όλοι οι ασθενείς - πελάτες ίδιοι: Πρακτικές τεχνικές ψυχολογίας, για να επικοινωνείτε αποτελεσματικά με κάθε τύπο Ανθρώπου» 
Μέσα από μία διαδραστική παρουσίαση, ο κ. Νικόλαος Τράντος, Ψυχολόγο M.Sc - Σύμβουλος Ανάπτυξης Φαρμακείων, αναφέρθηκε εκτενώς στις 3 τεχνικές της Ψυχολογίας για κάθε τύπο Ανθρώπου: το Labelling (ονοματίζουμε το συναίσθημα του άλλου), την Ψυχολογική Αντίδραση (Reactance Theory) και την Αρχή της Ανάδειξης του Οφέλους.
Επισήμανε δε ότι ο πελάτης δεν περιμένει μόνο τη σωστή θεραπεία, περιμένει να νιώσει ότι τον καταλαβαίνουν, γεγονός που βελτιώνει την επικοινωνία και χτίζει σχέσεις εμπιστοσύνης που διαρκούν.
· «PCV20: Η στρατηγική για έναν ολοκληρωμένο εμβολιασμό των ενηλίκων κατά του πνευμονιόκοκκου - Ο ρόλος του φαρμακοποιού» από τον κ. Διαμαντή Κλημεντίδη, Κλινικό Φαρμακοποιό, MSc in Clinical Pharmacy
· «Τιρζεπατίδη: Νέα εποχή στην αντιμετώπιση της Παχυσαρκίας» 
Ο κ. Στάθης Σκληρός, MD PhD, Γενικός Ιατρός Διευθυντής ΕΣΥ & Πρόεδρος της Ελληνικής Εταιρείας Έρευνας και Εκπαίδευσης στην ΠΦΥ, παρουσίασε τις δράσεις της τιρζεπατίδης στο σωματικό βάρος, μειώνοντας την όρεξη, την πρόσληψη θερμίδων, την επιθυμία και παρορμητικότητα για φαγητό, καθώς και την επιθυμία για γλυκά, υδατάνθρακες, άμυλο και λίπη γρήγορου φαγητού.
Μιλώντας για τον ρόλο του φαρμακοποιού στη διαχείριση ασθενούς με Παχυσαρκία, ο κ. Σκληρός επισήμανε ότι «είναι πολυδιάστατος και ιδιαίτερα σημαντικός, επειδή ο φαρμακοποιός αποτελεί συχνά τον πιο άμεσα προσβάσιμο επαγγελματία υγείας. Η συμβολή του αφορά τόσο την πρόληψη όσο και τη μακροχρόνια υποστήριξη της θεραπείας».
· «Η κυτισινικλίνη (Tokovys) στη διακοπή του καπνίσματος: Νεότερα δεδομένα»
Παρουσιάζοντας τα νεότερα δεδομένα τη διακοπή καπνίσματος, ο κ. Εμμανουήλ Μάκαρης, Διευθυντής στην Καρδιολογική Κλινική του Νοσοκομείου Καλαμάτας, αναφέρθηκε στον τρόπο δράσης της κυτισινικλίνης, τη φαρμακοκινητική της, τη θεραπευτική ένδειξη-δοσολογικό σχήμα, καθώς και τις προφυλάξεις. Επισήμανε δε ότι επιτυγχάνεται η διακοπή του καπνίσματος και η μείωση της επιθυμίας για νικοτίνη σε καπνιστές που είναι πρόθυμοι να σταματήσουν το κάπνισμα.
Σε ό,τι αφορά τον ρόλο του φαρμακοποιού, ο κ. Μάκαρης τόνισε πως ο φαρμακοποιός αποτελεί έναν πολύτιμο σύμμαχο στην προσπάθεια για μια ζωή χωρίς κάπνισμα.
Χρυσοί χορηγοί του συνεδρίου ήταν οι εταιρείες ELPEN & WINMEDICA
Χορηγοί επικοινωνίας: Ο Κόσμος του Φαρμακείου, HealthMag, Iatro.gr, Iatronet, Farmakopoioi
Παραγωγή: Noufio Communication Services
Με την υποστήριξη της K-Provoli 

